**Povijest jedrenja na dasci**

Jedrenje na dasci (eng. windsurfing) je sport koji spaja elemente jedrenja i surfanja na opremi koje se sastoji od daske, jarbola i jedra.

Najraniji prototipi daske za jedrenje napravljeni su 1950-tih godina. Amerikanci Jim Drake (jedriličar) i Hoyle Schweitzer (surfer) dobili su prvi patent za dasku za jedrenje 1968. godine. Svoj izum su nazvali „Windsurfer“. Te daske su imale duljinu od oko 3,5 metara i težinu od 25 kg. Početkom 1970-tih Hoyle Schweitzer je zapčeo serijsku proizvodnju daski za jedrenje.

Jedrenje na dasci se brzo raširilo u Sjevernoj Americi, a do kraja 1970-ih je postalo popularno i u Europi. Ta popularnost je je uskoro potaknula proizvodnju opreme za jedrenje na dasci u Europi koja je postala vodeća na tržištu.

Prve daske za jedrenje bile duge preko 3 metra te idealne za lagane vjetrove koji su česti u mnogim destinacijama za odmor. To je jedrenje na dasci učinilo pristupačnijim običnim ljudima pa su se tako njim počele baviti i obitelji s djecom.

U 1980-tima započinje razvoj kraćih daski, tzv. *shortboard*, duljine oko 2 metra. Uz te daske razvija se i ostala oprema za jedrenje. Tako su sve više u upotrebi trapezi i *fusevi* za noge koji su omogućili stabilnost i kontrolu daske pri većim brzinama.

Krajem 1990-tih godina popularnost jedrenja na dasci opada. Razlog tome su skupa i profesionalnija oprema koja je tražila bolje uvjete s puno vjetra, te razvoj novih ekstremnih sportova, kao što su brdski biciklizam, kitesurfing i snowboarding. Posljednjih godina jedrenje na dasci doživljava novi uspon kroz razvoj *foila,* hidrokrila koje izdigne dasku iznad vode te omogućava potpuno novi doživljaj jedrenja na slabijim vjetrovima.

Prvo prvenstvo u jedrenju na dasci održano je 1973. godine. Svjetska prvenstva organiziraju se od 1980., europska prvenstva od 1983., a na programu Olimpijskih igara prisutno je od 1984. Prvi klub jedrenja na dasci u Hrvatskoj je Klub jedrenja na dasci Zagreb, osnovan 1981.

Trenutni rekord u jedrenju na dasci drži Bjorn Dunkerbeck s brzinom od 103,67 km/h postignut u Nambiji.

**Discipline**

*Valovi*

Disciplina *wave* doživljava svoje početke na Havajskim otocima Oahu i Maui. Radi se vjerojatno o najatraktivnijoj disciplini u jedrenju na dasci, koja u sebi objedinjava jedrenje na valovima i skokove. Natjecateljima se obično boduju dva skoka i dvije vožnje na valovima.

U disciplini *wave* jedriličari izvode skokove kao što su dvostruki salto, *backloop*, *pushloop* i druge. Osim toga, standardni repertoar vožnje na valovima uključuje spretne okrete na valu te manevre s okretom od 360 stupnjeva, kao što su *goiter*, *taka* i *wave* *360*.

Neke od poznatijih destinacija za jedrenje na valovima su Ho'okipa na Havajima, Pozo i Tenerife na Kanarskim otocima, te Cabo Verde u blizini zapadne obale Afrike. Na Havajima se održava jedno od najpoznatijih natjecanja u toj disciplini, 'Aloha Classic' krajem listopada. Kada su vremenski uvjeti dobri, jedriličari tamo izvode svoje vratolomije na valovima visine 5-6 metara.

Neki od najuspješnijih jedriličara na dasci u disciplini *wave* su Robby Naish, Bjorn Dunkerbeck i Philip Koster.

*Slalom*

Disciplina slalom je slična Formuli 1 u jedrenju na dasci. Radi se u brzoj utrci u kojoj se natječu jedriličari podijeljeni u grupe od 6-10 jedriličara. Obično se voze dvije vrste kursa - oblik osmice ili vožnja niz vjetar, ali su moguće i varijacije koje uključuju i vožnje između otoka.

U ovoj disciplini redovito se postižu brzine više od 30 čvorova pa je potrebno posebna oprema s užim i kraćim daskama.

Prva utrka u disciplini slalom održana je 2005. godine. Za vrijeme natjecanja jedriličarima je dopušteno koristit najviše dvije daske i četiri jedra. Neke od poznatijih utrka u disciplini slalom održavaju se na Fuerteventuri na Kanarskim otocima, te na otoku Sylt u Njemačkoj. Zadnjih nekoliko godina natjecanje u ovoj disciplini održava se i u Bolu na Braču.

**Destinacije**

*Ho'okipa*

Ho'okipa je plaža na sjevernoj strani otoka Maui na Havajima te je vjerojatno najpoznatije mjesto za windsurfing na svijetu. Niz velikih dobro oblikovanih valova koji se lome preko grebena koji se protežu duž zaljeva i stalni vjetrovi čine je idealnom za windsurfing. Valovi su najveći zimi, a manji ljeti.

*Pozo Izquierdo*

Pozo je jedna od najpoznatijih lokacija za windsurfing zahvaljujući svjetskom kupu u organizaciji PWA. To je plaža na otoku Gran Canaria na Kanarskim otocima. Najbolji uvjeti za jedrenje na Pozu su u proljeće i ljeti.

*Cape Verde*

CapeVerde je arhipelag u središnjem atlantskom oceanu blizu zapadne obale Afrike koji se sastoji od deset vulkanskih otoka. Arhipelag je prepun odličnih lokacija za windsurfing. Vjerojatno najpopularniji otok za windsurfing je Sal, te plaža Ponta Preta na kojoj se održava i PWA svjetski kup u disciplini wave. Josh Angulo, američki windsurfer napravio je puno za promociju ovog otoka kao windsurfing destinacije. Najbolji uvjeti za jedrenje na Cabo Verdeu su od studenog do lipnja.

Bol

Uz Viganj na poluotoku Pelješcu, Bol je najpoznatije mjesto za jedrenje na dasci u Hrvatskoj. Smještaj Bola, neposredno ispod Vidove gore, najvišeg vrha Brača, pruža odlične uvjete za jedrenje. Kada je vrijeme stabilno, ljeti tamo skoro svakodnevno puše maestral snage od 15-20 čvorova. Neposredno uz plažu postoji niz windsurfing centara, koji nude tečajeve te iznajmljivanje i čuvanje opreme.

Tečajevi

Windsurfing centar organizira svake godine tečajeve jedrenja na dasci na kojima možete savladati osnove jedrenja na dasci. Tečajevi se održavaju početkom ljeta na jezeru Jarun u blizini našeg centra. Svaki tečaj uključuje nekoliko sati uvodnog predavanja o teoriji jedrenja te korištenju windsurfing opreme. Demonstracija osnovnih pokreta izvodi se na simulatoru na kopnu.

Nakon svladavanja teorijskog dijela nastave prelazi se na obuku na vodi. Za polaznike tečaja pripremili smo široke i stabilne daske i manja jedra kako bi vam prvi koraci na dasci bili što ugodniji. U slučaju loše vremenske prognoze termini održavanja tečaja mogu se pomaknuti uz prethodnu najavu.

Za iskusnije surfere održavaju se i tečajevi naprednih tehnika windsurfinga na jezeru Čiće u blizini Velike Gorice. Vrijeme održavanja tečaja odrediti će se prema vremenskoj prognozi tj. kada ima dovoljno vjetra za glisiranje. U sklopu tečaja radit će se na *beach* startu i vodenom startu, te okretu niz vjetar (*jibe*). Naši iskusni instruktori rado će odgovoriti na sva vaša pitanja te vam pokazati tehnike koju su vam potrebne da biste samostalno mogli jedriti na jačim vjetrovima.

Popravci

Oštećenja opreme uobičajena su stvar u jedrenju na dasci koja se desila svakome tko se duže vremena bavi ovim sportom. Nakon par sezona oprema koja je izgledala kao nova kada ste ju kupili počinje pokazivati znakove starosti. Osim toga, ponekad ne možete izbjeći oštećenja koja nastaju od padova ili naleta na stijene. Moderna oprema za jedrenje na dasci je vrlo lagana te pruža visoke performanse, ali je također i vrlo osjetljiva te je istu potrebno posebno paziti i održavati.

Za sve to naš centar nam je na raspolaganju. Obavljamo sve vrste popravaka dasaka za jedrenje (kitanje, laminiranje staklenom vunom i epoxijem, brušenje, poliranje) te manja oštećenja na jedrima kao što su zamjena prozora, popravak letvica na jedru i slično. Cijene koje vam nudimo su vrlo pristupačne, a članovi našeg centra dobivaju dodatan popust.

Najam, prodaja i skladištenje opreme

Windsurfing centar također vam nudi najam opreme za jedrenje na dasci, i to najnovije modele poznatih proizvođača kao što su JP-Australia i Fanatic, te Neil Pryde i Goya Windsurfing. Oprema se može iznajmiti u našem centru na jezeru Jarun, a tijekom ljeta također i kod našeg partnera u windsurfing centru u Bolu na Braču.

Na kraju svake sezone po vrlo povoljnim cijena prodajemo opremu koja se iznajmljivala u našim centrima. Sve obavijesti u vezi prodaje opreme biti će dostupne na našim web stranicama.

Osim toga, također vam nudimo i opciju skladištenja opreme u sklopu centra. Kapacitet skladišta je 100 dasaka i 50 kompleta jedara. Za duže skladištenje opreme na dulji period dajemo dodatne popuste.